หอการค้าฯ พร้อมร่วมมือแก้ปัญหาค้ามนุษย์ต่อเนื่อง
หอการค้าฯ พร้อมร่วมมือแก้ปัญหาค้ามนุษย์ต่อเนื่อง หวังยกระดับประเทศไทยสู่มาตรฐาน หลังสหรัฐฯ ปรับระดับไทยขึ้นเป็น "ระดับ 2 บัญชีที่ต้องจับตามมอง"
4 ก.ค. 2559

นายพจน์ อร่ามวัฒนานนท์ รองประธานสภาหอการค้าแห่งประเทศไทย เปิดเผยว่า หอการค้าไทยและสภาหอการค้าแห่งประเทศ รู้สึกยินดีเป็นอย่างมากที่กระทรวงการต่างประเทศสหรัฐออกรายงานสถานการณ์การค้ามนุษย์ประจำปี พ.ศ.2559 (Trafficking in Persons Report 2016) โดยปรับระดับประเทศไทยขึ้นเป็น “ระดับ 2 บัญชีที่ต้องจับตามมอง” (Tier 2 Watch List)
ซึ่งในเรื่องดังกล่าว รัฐบาลไทยโดย พล.อ.ประยุทธ์ จันทร์โอชา นายกรัฐมนตรี ได้ให้ความสำคัญในการแก้ปัญหานี้มาโดยตลอด และจัดเรื่องดังกล่าวเป็นวาระแห่งชาติ
พร้อมกันนี้ ภาคเอกชนโดยสภาหอการค้าแห่งประเทศไทย ได้สนับสนุนและขับเคลื่อนการแก้ไขปัญหามาโดยตลอด และผลักดันให้หอการค้าจังหวัด สมาคมการค้าที่เป็นสมาชิกทั่วประเทศ ดำเนินการร่วมกันแก้ไขปัญหาอย่างจริงจังในทุกรูปแบบ ทำให้สหรัฐเห็นถึงความพยายามในการแก้ปัญหาของประเทศไทย
ทั้งนี้ สภาหอการค้าแห่งประเทศไทย และสมาพันธ์ผู้ผลิตสินค้าประมงไทย ขอขอบคุณกระทรวงการต่างประเทศสหรัฐที่เชื่อมั่นในความพยายามแก้ปัญหาของไทยในทุกมิติ และทบทวนปรับระดับประเทศไทยขึ้น และเชื่อมั่นว่าในการดำเนินการที่มุ่งมั่นของรัฐบาลไทย ภาคเอกชน ภาคประชาสังคม กับการแก้ไขปัญหาการค้ามนุษย์ของประเทศไทยอย่างต่อเนื่องและจริงจังจะทำให้ปัญหาที่คั่งค้างได้บรรลุผ่านจนสามารถปรับลำดับได้ดีขึ้น
อย่างไรก็ดี ประเทศไทย ได้มีการแก้ไขปัญหาการค้ามนุษย์อย่างจิงจัง ทั้งด้านกฎหมาย กฎระเบียบข้อบังคับ การบังคับใช้กฎหมาย การจัดการกระบวนการการดำเนินคดีตามกฎหมาย ทั้งขั้นตอนและระยะเวลาที่รวดเร็วขึ้น การดูแลเหยื่อการค้ามนุษย์ แต่ยังมีปัญหาครอบคลุมอยู่ในหลายด้าน ดังนั้น กระทรวงต่างประเทศของสหรัฐฯ จึงเสนอข้อแนะนำประเทศไทยในการแก้ไขปัญหาและยินดีร่วมแก้ไขปัญหาการค้ามนุษย์กับประเทศไทยอย่างเต็มที่
อนึ่ง กระทรวงการต่างประเทศสหรัฐอเมริกา จัดทำรายงานประจำปีเรื่องการค้ามนุษย์โดยประเมินสถานการณ์ และการดำเนินการต่อต้านการค้ามนุษย์ของรัฐบาลประเทศต่างๆ ทั่วโลกรวม 188 ประเทศ โดยเริ่มมีการจัดทำมาตั้งแต่ปี 2544